ក្រុម​អ្នក​ជំនាញ​ជប៉ុន​សិក្សា​អំពី​លទ្ធភាព​កែទម្រង់​ការ​បោះឆ្នោត
គណបក្ស​ជំទាស់​បាន​ទាមទារ​ឲ្យ​រុះ​រើ​សមាសភាព​ដឹក​នាំ​នៃ​គ.ជ.ប.​ និង​ដាក់​ស្ថាប័ន​នេះ​ឲ្យ​ទៅ​ជា​ស្ថាប័ន​ធម្មនុញ្ញ ​និង​ធ្វើ​ឲ្យ​មាន​សុក្រិតភាព​បញ្ជី​ឈ្មោះ​អ្នក​បោះឆ្នោត។​
ភ្នំពេញ — ក្រុមអ្នកជំនាញការជប៉ុនដើម្បីការសិក្សាអំពីលទ្ធភាពគាំទ្រដល់ការកែទម្រង់ការបោះឆ្នោតនៅកម្ពុជាទំនងជាផ្តោតការយកចិត្តទុកដាក់ជាបឋមលើការកែសម្រួលវិធីសាស្ត្រនៃការចុះឈ្មោះអ្នកបោះឆ្នោត ស្របពេលដែលតំណាងគណបក្សប្រជាជនកម្ពុជា និងគណបក្សសង្គ្រោះជាតិបានជួបគ្នាក្រៅផ្លូវការដើម្បីរៀបចំកិច្ចប្រជុំក្នុងពេលខាងមុខ។ នេះបើយោងតាមមន្ត្រីជាន់ខ្ពស់នៃគណៈកម្មាធិការជាតិរៀបចំការបោះឆ្នោតនិងអ្នកនយោបាយជំទាស់ដែលបានឲ្យដឹងនៅថ្ងៃព្រហស្បតិ៍នេះ។ ក្រោយពីជំនួបជាមួយនឹងក្រុមគណៈប្រតិភូជប៉ុនកាលពីរសៀលថ្ងៃពុធ លោកទេព នីថា អគ្គលេខាធិការនៃគណៈកម្មាធិការជាតិរៀបចំការបោះឆ្នោត មានប្រសាសន៍ថា ក្រុមអ្នកជំនាញការជប៉ុនផ្តោតការចាប់អារម្មណ៍លើការធ្វើបញ្ជីឈ្មោះអ្នកបោះឆ្នោត។ «គាត់បានលើកឡើងថា តើឲ្យគណៈប្រតិភូជប៉ុនជួយចំណុចណាខ្លះ? ហើយគ.ជ.ប.បានបញ្ជាក់ថា ការណ៍ដែលសំខាន់នោះគឺការចុះឈ្មោះបោះឆ្នោតនិងការអប់រំអ្នកបោះឆ្នោត។ ប៉ុន្តែគម្រោងប៉ាន់ស្មានថា នឹងអស់តម្លៃប៉ុណ្ណានោះ យើងមិនអាចទស្សទាយបានទេ ព្រោះថា មិនដឹង ថាតើការសម្រេចនោះនឹងធ្វើការចុះឈ្មោះដោយរបៀបណាផង»។ គណបក្សជំទាស់បានទាមទារឲ្យរុះរើសមាសភាពដឹកនាំនៃគ.ជ.ប. និងដាក់ស្ថាប័ននេះឲ្យទៅជាស្ថាប័នធម្មនុញ្ញ និងធ្វើឲ្យមានសុក្រិតភាពបញ្ជីឈ្មោះអ្នកបោះឆ្នោត។ លោកទេព នីថា បញ្ជាក់ថា គណៈប្រតិភូជប៉ុនបានសាកសួរអំពីនិតិវិធីរើសសមាសភាពនៃគណៈកម្មាធិការជាតិរៀបចំការបោះឆ្នោត(គ.ជ.ប.) និងបុគ្គលិកគ.ជ.ប.។ សូមបញ្ជាក់ថា នៅព្រឹកថ្ងៃព្រហស្បតិ៍នេះ លោកគួយ ប៊ុនរឿន តំណាងគណបក្សសង្គ្រោះជាតិ និងលោកព្រំ សុខា តំណាងគណបក្សប្រជាជនកម្ពុជា បានជួបគ្នាដើម្បីបង្ហាញជំហរអំពីការរៀបចំផែនការសម្រាប់ជំនួបកំពូលនៃមេដឹកនាំគណបក្សទាំងពីរ។ ប៉ុន្តែជំនួបនោះនៅមិនទាន់ត្រូវបានកំណត់ពេលនៅឡើយទេ។ លោកគួយ ប៊ុនរឿនបានបញ្ជាក់ថា នោះគ្រាន់តែជាជំនួបក្រៅផ្លូវការតែប៉ុណ្ណោះ។ «និយាយរួមទៅ ជាលក្ខណៈក្រៅផ្លូវការ ជាការចាប់ផ្តើមនៃការទំនាក់ទំនងរបស់ការងារក្រុមបច្ចេកទេសសម្រាប់ថ្ងៃអនាគតដ៏ខ្លីខាងមុខនេះ»។ គម្រោងការជួបចរចាកម្រិតកំពូលនេះធ្វើឡើង ខណៈដែលក្រុមអ្នកជំនាញការផ្នែកបោះឆ្នោតមកពីប្រទេសជប៉ុនចំនួនដប់រូបកំពុងសិក្សាពីលទ្ធភាពជួយដល់ប្រទេសកម្ពុជាដើម្បីធ្វើការកែទម្រង់ការបោះឆ្នោតដែលបង្កឲ្យមានភាពចម្រូងចម្រាស់យ៉ាងច្រើន។ នៅថ្ងៃសុក្រស្អែកនេះ ក្រុមប្រតិភូជប៉ុននេះនឹងជួបជាមួយក្រុមមន្ត្រីអង្គការសង្គមស៊ីវិល ដែលធ្វើការងារឃ្លាំមើលការបោះឆ្នោត៕